Document ID: 32010R0389

REGULAMENTUL (UE) NR. 389/2010 AL COMISIEI
din 6 mai 2010
de modificare a Regulamentului (CE) nr. 2104/2004 în privința gestionării flotelor de pescuit înregistrate în anumite regiuni ultraperiferice ale Franței
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 639/2004 al Consiliului din 30 martie 2004 privind gestionarea flotelor de pescuit înregistrate în regiunile ultraperiferice ale Comunității (1), în special articolul 1 alineatul (2) și articolul 4 alineatul (3),
întrucât:
(1)
Regulamentul (CE) nr. 2104/2004 al Comisiei (2) stabilește normele de aplicare a Regulamentului (CE) nr. 639/2004 al Consiliului privind gestionarea flotelor de pescuit înregistrate în regiunile ultraperiferice ale Comunității.
(2)
Regulamentul (CE) nr. 1274/2007 al Comisiei (3) a revizuit nivelurile de referință pentru flotele din regiunile ultraperferice stabilite în anexa la Regulamentul (CE) nr. 2104/2004, în urma declarației comune a Consiliului și Comisiei, făcute în cadrul Consiliului pentru pescuit din 27 iulie 2006 (4).
(3)
În cazul anumitor segmente de flotă ale regiunilor ultraperiferice franceze, Regulamentul (CE) nr. 1274/2007 urmărea regularizarea unui număr important de nave care desfășurau activități de pescuit înainte de 31 decembrie 2006 și erau active fără a fi înregistrate în registrul flotei de pescuit a Uniunii Europene. Această regularizare a fost considerată o extindere a planurilor de dezvoltare care fuseseră prezentate pentru regiunile ultraperiferice în cauză.
(4)
Un inventar mai recent și mai complet al flotelor artizanale care operează în zonele cele mai îndepărtate ale regiunilor ultraperiferice franceze, Guyana și Martinica, efectuat de autoritățile franceze a arătat că numărul de nave care trebuie regularizate a fost subestimat la momentul revizuirii menționate anterior a nivelurilor de referință. Franța a cerut efectuarea unei noi regularizări a navelor care nu fuseseră luate în calcul, ca parte a planurilor de dezvoltare prezentate în anul 2007 pentru Guyana și Martinica.
(5)
Segmentele de flotă pentru care s-a cerut creșterea nivelului de referință își orientează activitatea spre resursele piscicole de coastă care, conform celor mai recente informații științifice, nu ridică probleme în ceea ce privește conservarea.
(6)
Prin urmare, pentru a contribui la dezvoltarea durabilă a sectorului piscicol în regiunile ultraperiferice, este oportun să se ia în considerare necesitatea regularizării navelor în cauză în cadrul planurilor de dezvoltare și să se mărească nivelurile de referință pentru a permite înregistrarea acestor nave în registrul flotei de pescuit a Uniunii Europene.
(7)
Prin urmare, Regulamentul (CE) nr. 2104/2004 trebuie modificat în consecință.
(8)
Măsurile prevăzute de prezentul regulament sunt conforme cu avizul Comitetului de gestionare a sectorului pescuitului și acvaculturii,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2104/2004 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în statele membre, în conformitate cu tratatele.
Adoptat la Bruxelles, 6 mai 2010.

Labels: 18
19
6